b"\n_START_ARTICLE_\nKokteilin\xc4\x97 vy\xc5\xa1nia\n_START_PARAGRAPH_\nKokteilin\xc4\x97 vy\xc5\xa1nia (angl. maraschino cherry, cocktail cherry), maraskino vy\xc5\xa1nia\xc2\xa0\xe2\x80\x93 konservuota saldinta vy\xc5\xa1nia (dabar paprastai tre\xc5\xa1n\xc4\x97). Tokios vy\xc5\xa1nios paprastai gaminamos i\xc5\xa1 \xc5\xa1viesi\xc5\xb3 tre\xc5\xa1ni\xc5\xb3 veisli\xc5\xb3 ('Royal Ann', 'Rainier' ar 'Gold') kaulavaisi\xc5\xb3.\n_START_SECTION_\nPanaudojimas\n_START_PARAGRAPH_\nKokteilin\xc4\x97s vy\xc5\xa1nios da\xc5\xbeniausiai naudojamos \xc4\xafvairiems kokteiliams puo\xc5\xa1ti, tad pagal tai ir vadinamos angl. cocktail cherry. Taip pat jomis puo\xc5\xa1ia pyragai\xc4\x8dius ir kitokius kepinius, parfait, \xc5\xa1aldyto jogurto, grietin\xc4\x97l\xc4\x97s, drebu\xc4\x8di\xc5\xb3 ir kitokius desertus Da\xc5\xbenai naudojamos ir gaminant vaisinius kokteilius, pardavin\xc4\x97jamus skardin\xc4\x97se.\n_START_SECTION_\nIstorija\n_START_PARAGRAPH_\nPavadinimas maraschino kilo i\xc5\xa1 Maraskos vy\xc5\xa1ni\xc5\xb3 pavadinimo. \xc5\xa0ios vy\xc5\xa1nios pla\xc4\x8diai naudojamos kroati\xc5\xa1koje virtuv\xc4\x97je. I\xc5\xa1 j\xc5\xb3 gaminamas likeris maraskinas. \xc5\xa0iame likeryje konservuodavo nepa\xc5\xbeeistas vy\xc5\xa1nias, kurios buvo vadinamos \xe2\x80\x9emaraskino vy\xc5\xa1niomis\xe2\x80\x9c (angl. maraschino cherries)._NEWLINE_XIX a. kroati\xc5\xa1kai konservuotos vy\xc5\xa1nios i\xc5\xa1populiar\xc4\x97jo likusioje Europoje, ta\xc4\x8diau nedidel\xc4\x97 Dalmatija nesugeb\xc4\x97jo apr\xc5\xabpinti viso \xc5\xbeemyno, tad maraskino vy\xc5\xa1nios tapo delikatesu aristokratams ir turtingiesiems. Stingant Maraskos vy\xc5\xa1ni\xc5\xb3 imta \xc4\xafvairiais b\xc5\xabdais konservuoti kitokias vy\xc5\xa1nias ir jas pardavin\xc4\x97ti kaip \xe2\x80\x9emarascino\xe2\x80\x9c.\n_START_SECTION_\nIstorija Jungtin\xc4\x97se Amerikos Valstijose\n_START_PARAGRAPH_\nJAV maraskino vy\xc5\xa1nios pasirod\xc4\x97 XIX a. pabaigoje, tuomet jas patiekdavo prabangiuose baruose ir restoranuose. Jos buvo retos ir brangios, tod\xc4\x97l XX a. prad\xc5\xbeioje Jungtin\xc4\x97se Valstijose imta ie\xc5\xa1koti kit\xc5\xb3 b\xc5\xabd\xc5\xb3 vy\xc5\xa1nioms konservuoti. Buvo naudojami tokie gardikliai kaip migdol\xc5\xb3 ekstraktas, o Moreskos vy\xc5\xa1nias pakeit\xc4\x97 'Royal Ann cherry'. Imta daugiau naudoti konservavimo b\xc5\xabd\xc5\xb3 be alkoholio._NEWLINE_Reguliuodamas produkt\xc5\xb3 kokyb\xc4\x99 1912\xc2\xa0m. JAV \xc5\xbdem\xc4\x97s \xc5\xabkio departamentas \xc4\xafved\xc4\x97 apibr\xc4\x97\xc5\xbeim\xc4\x85, kad angl. maraschino cherries yra tik \xe2\x80\x9eMaraskos vy\xc5\xa1nios, konservuotos maraskine\xe2\x80\x9c. Pareikalauta dirbtinai da\xc5\xbeytas ir saldintas Royal Anne veisl\xc4\x97s vy\xc5\xa1nias vadinti angl. Imitation Maraschino Cherries ('Maraskino vy\xc5\xa1ni\xc5\xb3 imitacija'). Maisto inspekcijos nutarimas Nr. 141 apibr\xc4\x97\xc5\xbe\xc4\x97 ir Maraskos vy\xc5\xa1nias bei maraskin\xc4\x85. \xc5\xa0is dokumentas buvo pasira\xc5\xa1ytas 1912\xc2\xa0m. vasario 17 d._NEWLINE_Alkoholini\xc5\xb3 g\xc4\x97rim\xc5\xb3 draudimo (prohibicijos) JAV laikais alkoholin\xc4\x97s maraskino vy\xc5\xa1nios buvo irgi nelegalios. Oregono valstijos universiteto sodininkyst\xc4\x97s profesorius Ernestas Viegandas (Ernest H. Wiegand) suk\xc5\xabr\xc4\x97 dabar naudojam\xc4\x85 kokteilini\xc5\xb3 vy\xc5\xa1ni\xc5\xb3 gamybos s\xc5\xabryme (o ne alkoholyje) metod\xc4\x85. Dabartin\xc4\x97s pramonin\xc4\x97s maraschino cherries su tradicin\xc4\x97mis maraskino vy\xc5\xa1niomis bei maraskino likeriu susijusios tik istori\xc5\xa1kai._NEWLINE_Bobas Kainas (Bob Cain), dirb\xc4\x99s kartu su Viegandu Oregono valstijos universitete, teigia, kad Viegando tyrimai nebuvo susij\xc4\x99 su prohibicija. I\xc5\xa1rad\xc4\x97jas tiesiog siek\xc4\x97 sukurti geresn\xc4\x99 vy\xc5\xa1ni\xc5\xb3 konservavimo s\xc5\xabryme proced\xc5\xabr\xc4\x85, kad vy\xc5\xa1nios jame nesumink\xc5\xa1t\xc4\x97t\xc5\xb3. Viegandas savo tyrimus prad\xc4\x97jo keleriais metais anks\xc4\x8diau nei prasid\xc4\x97jo prohibicija, tuo metu jau buvo keli b\xc5\xabdai, kaip gaminti konservuotas vy\xc5\xa1nias, pana\xc5\xa1ias \xc4\xaf maraskino, be alkoholio. Viegandas suk\xc5\xabr\xc4\x97 technologij\xc4\x85, kuri yra lengvai pakartojama._NEWLINE_Viegandui prad\xc4\x97jus tyrimus maraskino vy\xc5\xa1nioms konservuoti naudojo natrio metabisulfit\xc4\x85. Yra duomen\xc5\xb3, kad \xc5\xa1\xc4\xaf konservavimo b\xc5\xabd\xc4\x85 naudojo gerokai iki prohibicijos. Kai kurie gamintojai vy\xc5\xa1nioms pagardinti naudojo maraskin\xc4\x85 ar pana\xc5\xa1ius likerius, ta\xc4\x8diau XX a. prad\xc5\xbeios laikra\xc5\xa1\xc4\x8di\xc5\xb3 straipsniai liudija, kad daugelis kokteilini\xc5\xb3 vy\xc5\xa1ni\xc5\xb3 gamintoj\xc5\xb3 nustojo naudoti alkohol\xc4\xaf gerokai iki prohibicijos \xc4\xafvedimo._NEWLINE_Sustabd\xc5\xbeius prohibicij\xc4\x85 JAV bealkoholi\xc5\xb3 kokteilini\xc5\xb3 vy\xc5\xa1ni\xc5\xb3 gamintojai paskatino JAV Maisto ir vaist\xc5\xb3 administracij\xc4\x85 (angl. Food and Drug Administration) pakeisti valstybin\xc4\xaf po\xc5\xbei\xc5\xabr\xc4\xaf \xc4\xaf konservuotas vy\xc5\xa1nias. Naujas maisto standartas (angl. standard of identity for food) buvo apsvarstytas 1939\xc2\xa0m. baland\xc4\xaf. Nuo 1940\xc2\xa0m. maraschino cherries buvo apibr\xc4\x97\xc5\xbetos taip: \xe2\x80\x9evy\xc5\xa1nios, nuda\xc5\xbeytos raudonai, persunktos cukrumi ir u\xc5\xbepiltos cukraus sirupu, pagardintu kar\xc4\x8di\xc5\xb3j\xc5\xb3 migdol\xc5\xb3 eteriniu aliejumi ar pana\xc5\xa1iu gardikliu\xe2\x80\x9c._NEWLINE_Maisto da\xc5\xbeikliai FD&C Red Number 1 ir 4 bei FD&C Yellow (numeriai nuo 1 iki 4) buvo i\xc5\xa1braukti i\xc5\xa1 leid\xc5\xbeiam\xc5\xb3 s\xc4\x85ra\xc5\xa1o 1960\xc2\xa0m. Da\xc5\xbeiklis Red Number 4 v\xc4\x97l leistas naudoti da\xc5\xbeyti kokteilines vy\xc5\xa1nias 1965\xc2\xa0m., nes \xc5\xa1ios laikomos daugiau dekoratyviniu nei maistiniu komponentu."